
(Seadusandlik tavamenetlus: esimene lugemine)
Euroopa Parlament,
–	võttes arvesse komisjoni ettepanekut Euroopa Parlamendile ja nõukogule (COM(2025)0773),
–	võttes arvesse Euroopa Liidu toimimise lepingu artikli 294 lõiget 2 ning artikli 2 lõiget 1 ja artiklit 91, mille alusel komisjon esitas ettepaneku Euroopa Parlamendile (C10‑0367/2025),
–	võttes arvesse Euroopa Liidu toimimise lepingu artikli 294 lõiget 3,
–	võttes arvesse nõukogu esindaja poolt 10. juuni 2026. aasta kirjas võetud kohustust kiita Euroopa Parlamendi seisukoht heaks vastavalt Euroopa Liidu toimimise lepingu artikli 294 lõikele 4,
–	võttes arvesse õiguskomisjoni arvamust esitatud õigusliku aluse kohta,
–	võttes arvesse Euroopa Majandus- ja Sotsiaalkomitee 21. jaanuari 2026. aasta arvamust[footnoteRef:1], [1:  	ELT C, C/2026/1970, 28.4.2026, ELI: http://data.europa.eu/eli/C/2026/1970/oj.] 

–	pärast konsulteerimist Regioonide Komiteega,
–	võttes arvesse kodukorra artikleid 60 ja 41,
–	võttes arvesse transpordi- ja turismikomisjoni raportit (A10-0174/2026),
1.	võtab vastu allpool toodud esimese lugemise seisukoha;
2.	teeb presidendile ülesandeks edastada Euroopa Parlamendi seisukoht nõukogule ja komisjonile ning liikmesriikide parlamentidele.







P10_TC1-COD(2025)0407
Euroopa Parlamendi seisukoht, vastu võetud esimesel lugemisel 7. juulil 2026. aastal eesmärgiga võtta vastu Euroopa Parlamendi ja nõukogu otsus (EL) 2026/…, millega antakse Austriale volitus muuta Šveitsiga sõlmitud kahepoolset maanteetranspordi lepingut, et lubada kabotaažvedusid rahvusvaheliste bussiveoteenuste osutamisel kahe riigi vahelistel piirialadel
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 91,
võttes arvesse Euroopa Komisjoni ettepanekut,
olles edastanud seadusandliku akti eelnõu liikmesriikide parlamentidele,
võttes arvesse Euroopa Majandus- ja Sotsiaalkomitee arvamust[footnoteRef:2], [2: 	ELT C, C/2026/1970, 28.4.2026, ELI: http://data.europa.eu/eli/C/2026/1970/oj.] 

pärast konsulteerimist Regioonide Komiteega,
toimides seadusandliku tavamenetluse kohaselt[footnoteRef:3] [3: 	Euroopa Parlamendi 7. juuli 2026. aasta seisukoht.] 



ning arvestades järgmist:
[bookmark: _Hlk211264391](1)	Euroopa Ühenduse ja Šveitsi Konföderatsiooni vahelise kaupade ja reisijate raudtee- ja maanteeveo kokkuleppe[footnoteRef:4] (edaspidi „ELi ja Šveitsi kokkulepe“) artikli 20 lõikes 1 on sätestatud, et ELi ja Šveitsi kokkuleppe teise osalise territooriumil tegutsevate veoettevõtjate teostatavad veod sama lepinguosalise territooriumil asuva kahe punkti vahel (kabotaažveod) ei ole lubatud. [4: 	EÜT L 114, 30.4.2002, lk 91, ELI: http://data.europa.eu/eli/agree_internation/2002/309(3)/oj.] 

(2)	ELi ja Šveitsi kokkuleppe artikli 20 lõike 2 kohaselt võib kehtivaid kabotaažiõigusi, mis tulenevad liikmesriikide ja Šveitsi vahel sõlmitud kahepoolsetest lepingutest ja mis kehtisid ELi ja Šveitsi kokkuleppe sõlmimise ajal 21. juunil 1999, kasutada ka edaspidi, tingimusel et liidus asutatud vedajate vahel ei ole diskrimineerimist ega moonutata konkurentsi. Austria ja Šveitsi vahel 22. oktoobril 1958 sõlmitud kahepoolne maanteetranspordi leping[footnoteRef:5] (edaspidi „Austria ja Šveitsi leping“) ei luba kabotaažvedusid kahe riigi vahel rahvusvaheliste bussiveoteenuste osutamisel. Seega ei ole selliste vedude teostamise õigus ELi ja Šveitsi kokkuleppe artikli 20 lõikes 2 sätestatud õiguste hulgas. [5: 	BGBl. (Austria) nr 123/1959.] 



(3)	Rahvusvahelised kokkulepped, mis võimaldavad Šveitsis asutatud vedajatel teha liidu piires kabotaažvedusid, võivad mõjutada ELi ja Šveitsi kokkuleppe artikli 20 kohaldamist, kuna nimetatud artikkel ei luba selliseid vedusid.
(4)	Euroopa Parlamendi ja nõukogu määruse (EÜ) nr 1073/2009[footnoteRef:6] kohaselt võivad liidus kabotaažvedusid teostada üksnes ühenduse litsentsi omavad vedajad ja seda teatavatel tingimustel. Rahvusvahelised kokkulepped, mis lubavad kõnealuseid vedusid teostada kolmanda riigi vedajatel, kellel sellist litsentsi ei ole, võivad mõjutada kõnealust määrust. [6: 	Euroopa Parlamendi ja nõukogu 21. oktoobri 2009. aasta määrus (EÜ) nr 1073/2009 rahvusvahelisele bussiteenuste turule juurdepääsu käsitlevate ühiseeskirjade kohta ning millega muudetakse määrust (EÜ) nr 561/2006 (ELT L 300, 14.11.2009, lk 88, ELI: http://data.europa.eu/eli/reg/2009/1073/oj).] 

(5)	Seega kuuluvad sellised rahvusvahelised kokkulepped liidu ainupädevusse välisasjades. Liikmesriigid võivad pidada läbirääkimisi või sõlmida selliseid kokkuleppeid ainult juhul, kui liit on neid Euroopa Liidu toimimise lepingu (ELi toimimise leping) artikli 2 lõike 1 kohaselt volitanud.


(6)	Liidus toimuvad kabotaažveod, mida teostavad kolmandate riikide vedajad, kellel ei ole määruses (EÜ) nr 1073/2009 sätestatud ühenduse litsentsi, mõjutavad nimetatud määrusega loodud bussiteenuste siseturu toimimist. Seetõttu on vaja, et liidu seadusandja annaks ELi toimimise lepingu artikli 2 lõike 1 kohase volituse vastavalt ELi toimimise lepingu artiklis 91 osutatud seadusandlikule menetlusele.
(7)	Austria taotles 17. märtsi 2025. aasta kirjaga liidult volitust muuta Austria ja Šveitsi lepingut, et lubada kabotaažvedusid rahvusvaheliste bussiveoteenuste osutamisel Austria ja Šveitsi vahelistel piirialadel, edendades seeläbi suuremat territoriaalset ühtekuuluvust.
(8)	Kabotaažveod võimaldavad suurendada sõidukite koormustegurit, mis suurendab rahvusvaheliste bussiveoteenuste majanduslikku tasuvust. Seepärast on asjakohane lubada selliseid vedusid rahvusvaheliste bussiveoteenuste osutamisel Austria ja Šveitsi vahelistel piirialadel. See võib veelgi tihendada kõnealuste piirialade lõimitust.


(9)	Selleks, et asjaomased kabotaažveod ei muudaks ülemääraselt bussiteenuste siseturu toimimist, nagu see on sätestatud määruses (EÜ) nr 1073/2009, tuleks kabotaažvedude lubasid anda tingimusel, et liidus asutatud vedajate vahel ei ole diskrimineerimist ega moonutata konkurentsi.
(10)	Samal põhjusel tuleks lubada kabotaažvedusid Austria piirialadel üksnes Austria ja Šveitsi vahel rahvusvaheliste bussiveoteenuste osutamisel. Selleks on vaja määratleda Austria piirialad käesoleva otsuse kohaldamisel viisil, mis võtab kohaselt arvesse määrust (EÜ) nr 1073/2009, võimaldades samal ajal suurendada asjaomaste vedude tasuvust,
ON VASTU VÕTNUD KÄESOLEVA OTSUSE:


Artikkel 1
Austriale antakse volitus muuta Austria ja Šveitsi vahel 22. oktoobril 1958 sõlmitud kahepoolset maanteetranspordi lepingut (edaspidi „Austria ja Šveitsi leping“), et lubada kabotaažvedusid nimetatud kahe riigi vahel rahvusvaheliste bussiveoteenuste osutamisel Austria ja Šveitsi vahelistel piirialadel, tingimusel et liidus asutatud vedajate vahel ei ole diskrimineerimist ega moonutata konkurentsi.
Esimese lõigu tähenduses käsitatakse Austria piirialadena Vorarlbergi piirkonna Bludenzi, Bregenzi, Dornbirni ja Feldkirchi haldusüksusi ning Tirooli piirkonna Landecki haldusüksust.


Artikkel 2
Austria teavitab komisjoni Austria ja Šveitsi lepingus käesoleva otsuse artikli 1 kohaselt tehtud muudatusest ja teeb komisjonile teatavaks muudetud lepingu teksti.
Komisjon teavitab sellest Euroopa Parlamenti ja nõukogu.
Artikkel 3
Käesolev otsus on adresseeritud Austria Vabariigile.

